蠟梅一首贈趙景貺
作者：蘇軾
朝代：宋

paragraphs: 天工點酥作梅花，此有蠟梅禪老家。
蜜蜂采花作黄蠟，取蠟爲花亦其物。
天工變化誰得知，我亦兒嬉作小詩。
君不見萬松嶺上黄千葉，玉蘂檀心兩奇絕。
醉中不覺度千山，夜聞梅香失醉眠。
歸來却夢尋花去，夢裏花仙覓奇句。
此間風物屬詩人，我老不飲當付君。
君行適吳我適越，笑指西湖作衣鉢。